BEC ร่วง 4% นิวโลว์ตั้งแต่เข้าตลาดฯ โบรกฯหั่นกำไรปี 61 เซ่นผลงานไตรมาส 2/61 ต่ำคาด
BEC ร่วง 4% นิวโลว์ตั้งแต่เข้าตลาดฯ โบรกฯหั่นกำไรปี 61 เซ่นผลงานไตรมาส 2/61 ต่ำคาด โดยล่าสุด ณ เวลา 10.36 น. อยู่ที่ระดับ 6.95 บาท ลบ 0.30 บาท หรือ 4.14% สูงสุดที่ระดับ 7.30 บาท ต่ำสุดที่ระดับ 6.95 บาท มูลค่าการซื้อขาย 44.30 ล้านบาท
6 ก.ย. 2561

ผู้สื่อข่าวรายงานว่า ราคาหุ้น บริษัท บีอีซี เวิลด์ จำกัด (มหาชน) หรือ BEC ณ เวลา 10.36 น. อยู่ที่ระดับ 6.95 บาท ลบ 0.30 บาท หรือ 4.14% สูงสุดที่ระดับ 7.30 บาท ต่ำสุดที่ระดับ 6.95 บาท มูลค่าการซื้อขาย 44.30 ล้านบาท

โดยราคาหุ้นปรับตัวลดลงทำจุดต่ำสุดตั้งแต่เข้าซื้อขายในตลาดหลักทรัพย์แห่งประเทศไทย (SET) เมื่อวันที่ 18 ก.ค. 2539
ด้านนักวิเคราะห์ บล.เคทีบี (ประเทศไทย) ระบุในบทวิเคราะห์ปรับประมาณการกำไรสุทธิปี 2561-2562 ลง 47% และ 34% ตามลำดับ เพื่อสะท้อนผลประกอบการในไตรมาส 2/2561 ที่ต่ำกว่าคาดการณ์เดิมจาก 1) รายได้ค่าโฆษณาของ BEC ในไตรมาส 2/2561 ต่ำกว่าที่คาดการณ์เดิม เนื่องจากเม็ดเงินโฆษณาในกลุ่ม Traditional channel หดตัว 7% จากปีก่อน 2)รายได้จาก Concert ที่คาดว่าจะปรับตัวลดลง 20% จากปีก่อน โดยมองว่าการแข่งขันในธุรกิจทีวีดิจิทัลยังคงรุนแรง และเม็ดเงินโฆษณาในกลุ่ม Traditional channel ยังคงหดตัว
โดย 6 เดือนแรกของปี 2561 ลดลง 13.1% จากปีก่อน 3) คาดว่ารายได้จากลิขสิทธิ์ยังคงเติบโตโดดเด่นอยู่ที่ 17% จากปีก่อน จากการขายลิขสิทธิ์ละครไปต่างประเทศ
สำหรับปี 2562 ปรับประมาณการกำไรสุทธิลง 34% อยู่ที่ 312 ล้านบาท เพิ่มขึ้น 89% จากปีก่อน ทั้งนี้ BEC มีแผนที่จะลด cost ลง 10% ทั้งจากการปรับผังรายการลดรายการข่าว มาเน้นการผลิตละครซึ่งมีเรตติ้งดีกว่า, ปรับผังองค์กร ซึ่งคาดว่าจะเห็นผลชัดเจนในปี 2019
ทั้งนี้ ยังคงคำแนะนำ “ถือ” ที่ราคาเป้าหมายใหม่ 8.60 บาท โดยมองว่า BEC อยู่ระหว่าง Transformation สู่ Multiple platforms เพื่อให้รับการเปลี่ยนแปลงพฤติกรรมของผู้บริโภค และมองว่ารายได้และกำไรสุทธิจะฟื้นตัวในปี 2561 เป็นต้นไป แต่เป็นการฟื้นตัวอย่างค่อยเป็นค่อยไปและต้องใช้เวลาในการกลับไปเหมือนเดิม ทั้งจากการสูญเสียรายได้ช่วงข่าวเช้าของคุณสรยุทธไปตั้งแต่เดือน มี.ค. 2559 และการแข่งขันในทีวีดิจิทัลที่รุนแรงและเม็ดเงินโฆษณาในกลุ่มนี้ขยายตัวไม่มากนักในปีนี้